

**Τρίτη 10 Σεπτεμβρίου 2019**

**«Έλα στη θέση μου»**

**Πρεμιέρα, Δευτέρα 16 Σεπτεμβρίου στις 20:00**

**Δείτε το trailer** [**εδώ**](https://www.youtube.com/watch?v=4T4M-liES1w)

*Όπου Σοφοκλέους και… βάσανα! Αλλά και έρωτες, φιλίες, συγκινήσεις, ανατροπές, χαμόγελα…*

Το **«Έλα στη θέση μου»**, η κωμική σειρά του **Alpha** που βρέθηκε για τρεις συνεχόμενες χρονιές πρώτη στην προτίμηση του τηλεοπτικού κοινού, επιστρέφει πιο δυναμική, πιο φρέσκια και πιο αληθινή από ποτέ…

Από την **Δευτέρα 16 Σεπτεμβρίου και καθημερινά στις 20:00** οι γνώριμοι αγαπημένοι ήρωες, και όχι μόνο αυτοί, έρχονται για 4η χρονιά και είναι έτοιμοι να μοιραστούν τις περιπέτειες, τους έρωτες, τις χαρές και τις λύπες τους.

**Ρενάτα και Αχιλλέας**, παντρεμένοι πλέον, έχοντας περάσει από σαράντα κύματα, είναι έτοιμοι να ηρεμήσουν και να απολαύσουν τη γαλήνη του έγγαμου βίου. Θα τα καταφέρουν; Γιατί όταν οι άνθρωποι κάνουν σχέδια, ο Θεός γελά… Η άφιξη ενός γοητευτικού όσο και μυστηριώδους άνδρα στην εταιρεία και τη ζωή τους, θα αποδειχθεί επικίνδυνη τόσο για τη σχέση τους όσο και για την ίδια την εταιρεία… Ποια είναι η agenda του συναρπαστικού **Μάρκου**;

Ο **Βλάσης**, μόνος πια, αποφασίζει να πάρει τη ζωή στα χέρια του, να ωριμάσει, να προχωρήσει, να γίνει ένας άνδρας σοβαρός, στήριγμα για το παιδί του, παράδειγμα για όλους… Όταν ο χώρος της ταβέρνας νοικιάζεται σε μία Δραματική Σχολή προκειμένου να δημιουργηθεί ένα Εργαστήριο Τεχνών, ο Βλάσης βρίσκει μία ευκαιρία να καλλιεργήσει τα ταλέντα του. Η επικεφαλής του Εργαστηρίου είναι η **Μαρίνα** και η εκρηκτική της παρουσία θα αποτελέσει πηγή έμπνευσης αλλά και έντασης στη γειτονιά.

Η **Φαίη** θα πρέπει να αποφασίσει αν, για να είναι η κραταιά Πρόεδρος της Sofo, είναι έτοιμη να παντρευτεί τον Δαμιανό. Αυτό που πραγματικά θα ήθελε, είναι να συνεχίσει να διεκδικεί σταθερά και μεθοδικά τον Βλάση. Θα καταφέρει η Φαίη να συμφιλιώσει τις φιλοδοξίες της με τα όνειρά της; Θα μπορέσει να κερδίσει αυτό που πραγματικά έχει αξία για τη ζωή και το μέλλον της ή θα συνεχίσει να παρασύρεται από τη λάμψη της εξουσίας;

Ο **Ζούβας** και η **Σύλβια**, αλλά και ο **Λεωνίδας** με την **Φλωρέτα**, μπλεγμένοι σ’ ένα γαϊτανάκι μυστικών από το παρελθόν και αιφνιδιαστικών αποκαλύψεων θα δοκιμαστούν, και θα ανακαλύψει ο καθένας τους τις ισορροπίες που χάθηκαν μετά την απαγωγή…

Ο **Σήφης**, ένας νέος με σκοτεινό παρελθόν και ιδιαίτερα έντονη προσωπικότητα, έρχεται με στόχο να μάθει την αλήθεια για τη ζωή του. Αυτή η αλήθεια όμως είναι ικανή να δρομολογήσει σημαντικές εξελίξεις για τις ζωές όσων εμπλέκονται σ’ αυτή.

***Εκπλήξεις λοιπόν για όλους και τον κάθε ένα ξεχωριστά…***

Η σειρά βασίζεται στην τηλενουβέλα «Nuevo Rico Nuevo Pobre».

Το σενάριο υπογράφουν η Μαίρη Ζαφειροπούλου και ο Σταύρος Καλαφατίδης

*Σκηνοθεσία:* Γιάννης Βασιλειάδης, Σπύρος Ρασιδάκης, Γεωργία Ζήση

*Με τους:* **Γιάννη Τσιμιτσέλη, Αθηνά Οικονομάκου, Μαρίνο Κόνσολο, Ευαγγελία Συριοπούλου, Μιχάλη Μαρίνο, Άνδρη Θεοδότου, Χάρη Γρηγορόπουλο, Αναστάση Κολοβό, Μάνο Ιωάννου και την Υρώ Λούπη**

Παίζουν επίσης οι: **Μυριέλλα Κουρεντή, Κάλη Δάβρη, Νίκος Απέργης, Ερμόλαος Ματθαίου, Πένυ Αγοραστού, Ηρώ Πεκτέση, Γιώργος Κοσκορέλος**

**Στο ρόλο του Λεωνίδα ο Παύλος Ευαγγελόπουλος**

**Στο ρόλο του Μάρκου ο Αποστόλης Τότσικας**

Εκτέλεση παραγωγής**J.K. Productions – ΚΑΡΑΓΙΑΝΝΗΣ**